L'Ajuntament de Manises actua en un edifici ocupat per una alarma de salut pública
11 de març de 2024

· La neteja subsidiària dels habitatges ocupats dona solució a les reivindicacions del veïnat del barri

Manises, 11 de març de 2024.- L'Ajuntament de Manises, a través de la Policia Local, ha dut a terme, sense cap conflicte, la desocupació de diversos pisos il·legalment habitats, a un edifici situat al barri El Carmen, entre els carrers València i Blas de Otero, que havia fet saltar l’alarma dels serveis municipals de Salut Pública.

L'edifici, inacabat, és propietat de la Sareb, entitat que ja havia intentat realitzar la neteja al juliol, però que no ho va aconseguir a causa de l’ocupació. Des d'aleshores, i tenint en compte els perjudicis per a la salut del veïnat que provocava aquesta situació, l'Ajuntament de Manises ha estat treballant per aconseguir l'ordre judicial que permetera actuar.

Les persones ocupants, aproximadament dotze, haurien utilitzat el solar contigu a l’edifici i a un centre escolar, com a abocador, on s'han acumulat desenes de tones de deixalles. "L'ocupació d'aquests habitatges havia esdevingut un problema de salut pública per al veïnat del barri i, malgrat que mai és agradable arribar a aquesta situació, la nostra funció era abordar i solucionar el problema. Cal destacar que abans de la intervenció, s’ha donat avís als Serveis Socials municipals, però afortunadament la seua actuació no ha sigut necessària", ha expressat el regidor de Salut Pública de l'Ajuntament de Manises, Guillermo Martínez.

Amb l'ordre judicial de desocupació s'ha donat resposta a les reivindicacions dels veïns i veïnes de la zona, els quals havien denunciat les molèsties i la inseguretat que aquesta situació els estava generant. L'alcalde de Manises, Javier Mansilla, ha afirmat que "des de l'Ajuntament de Manises, ja estem treballant com a intermediaris entre la Generalitat Valenciana i la Sareb perquè aquest edifici passe a ser propietat de la Conselleria d'Habitatge. Aquesta petició ja s’ha transmés a la Generalitat i continuarem treballant perquè es duga terme i aquest edifici es puga convertir en habitatge públic o de lloguer accessible", ha afegit. "La tasca de la Policia Local i dels serveis de neteja i d'obres ha sigut exemplar, així com la dels tècnics municipals que han fet possible la rapidesa en l'obtenció de l'ordre judicial", ha conclòs Mansilla.

Durant la jornada, i després de finalitzar el tapiat de l'edifici, els serveis de neteja actuaran sobre la totalitat dels espais que han estat ocupats. Una vegada finalitzades aquestes actuacions, l'Ajuntament de Manises notificarà a la Sareb, així com al propietari del solar contigu per a procedir a la neteja d'aquest, qui no havia pogut accedir a causa de l'anomenada ocupació.

Finalment, es disposarà d'un servei de vigilància durant les pròximes hores per tal d'evitar possibles intents de tornar a ocupar els habitatges i amb l'objectiu de garantir la duració de les tasques dutes a terme.